የአሜሪካ – አፍሪካ ቢዝነስ ፎረም ለኢትዮጵያና ለአህጉሩ ትልቅ ዕድል ይፈጥራል – የውጭ ጉዳይ ሚኒስቴር
-በቀጣዩ ወር በአዲስ አበባ የሚካሄደው የአሜሪካ – አፍሪካ ቢዝነስ ፎረም ለኢትዮጵያና ለአህጉሩ ትልቅ ዕድል የሚፈጥር መሆኑን የውጭ ጉዳይ ሚኒስቴር ገለጸ።አሜሪካ ከአፍሪካ ጋር ያላት የንግድ ግንኙነት በአማካይ ከ80 ቢሊየን ዶላር በላይ ዘሎ አያውቅም፤ይህም ከሌሎች አህጉራት ጋር ሲነፃጸር አነስተኛ ነው።ታዲያ ይህን የንግድ ግንኙነት ፍትሃዊነቱንና መጠኑን ለማሳደግ ከ10 ዓመት በፊት በደቡብ አፍሪካ የአሜሪካ አፍሪካ ቢዝነስ ፎረም አካሄዳለች።ባለፈው ዓመትም የአፍሪካ አሜሪካ ጉባኤን በዋሽንግተን በማድረግ ትስስሩን ለማጠናከር ሞክራለች፤ ቀጣዩ የቢዝነስ ፎረም ደግሞ በመጪው ጥር ወር መጨረሻ በአዲስ አበባ ይካሄዳል።የውጭ ጉዳይ ሚኒስትር ዲኤታ አምባሳደር ታዬ አፅቀስላሴ፥ ቢዝነስ ፎረሙ በአፍሪካና አሜሪካ መሪዎች መካከል የተካሄደውን ጉባኤ በሚያጠናክርና ወደፊት ባራመደ መልኩ ይካሄዳል ብለዋል።በዚሁ የአፍሪካ አሜሪካ ቢዝነስ ፎረም ከ1 ሺህ በላይ ግዙፍ ኩባንያዎች በመሳተፍ የሁለቱን አህጉራት የንግድ ግንኙነት የሚያሳድጉ ሃሳቦችን በመለዋወጥ ትስስር ይፈጥራሉም ነው ያሉት።በተለይም የአፍሪካንም ሆነ የኢትዮጵያን ፍላጎትና ጥያቄ መሠረት ያደረጉ በግብርና፣ በኃይልና አምራች ዘርፉ የተሠማሩ ኩባንያዎች በብዛት መሳተፋቸው መልካም አጋጣሚ ብለውታል።የአፍሪካ ሃገራት በተለይም ደግሞ ኢትዮጵያ ከኢኮኖሚ ዕድገታቸው አንጻር የትልልቅ ኩባንያዎችን ትኩረት መሳባቸውም ለሃገራቱ  ዕድልን የሚፈጥር እንደሆነም ነው አምባሳደር ታዬ  ተናግረዋል።በፎረሙ የሁለቱ አህጉራት ግዙፍ ኩባንያዎች መሳተፍ የንግድ ግንኙነቱን ወደ አዲስ ምራዕፍ እንደሚያሸጋግረው ይጠበቃል።(ኤፍ ቢ ሲ)